
Իրավական ակտի ընդունման անհրաժեշտությունը. 
Հայաստանի Հանրապետության կառավարության որոշման նախագծով նախատեսվում է անհետաձգելի համարել Վանաձորում ՈՒԵՖԱ ստանդարտներով ֆուտբոլի մարզադաշտի կառուցման/վերակառուցման և Իջևան համայնքի Գետահովիտ բնակավայրի վարչական տարածքում ՈՒԵՖԱ ստանդարտներով ֆուտբոլի մարզադաշտի կառուցման կապալային աշխատանքների գնման պահանջը և այդ նպատակով գնումների գործընթացը կազմակերպել «Հրատապ մեկ անձից» գնման ընթացակարգով, ինչպես նաև սահմանել գնման գործընթացների կազմակերպման առանձնահատկություններ։ Նախագծով նախատեսվում է նաև լրացում կատարել ՀՀ կառավարության 19.03.2015թ-ի N 596-Ն որոշման մեջ՝ ՈՒԵՖԱ ստանդարտներով ֆուտբոլի մարզադաշտերի կառուցման ճարտարապետաշինարարական նախագծերի քաղաքաշինական պետական համալիր փորձաքննության կարգավորումներ սահմանելու նպատակով:
Նախագծի անհրաժեշտությունն ելնում է այն հանգամանքից, որ 2029թ.–ին նախատեսվում է Հայաստանում անցկացնել ֆուտբոլի աշխարհի երիտասարդական առաջնությունը։ 
Ընթացիկ իրավիճակը և խնդիրները.
2029թ.–ին Հայաստանում նախատեսվում է անցկացնել ֆուտբոլի աշխարհի երիտասարդական առաջնությունը։ Այս նպատակով Հայաստանի և Վրաստանի ֆուտբոլի ֆեդերացիաները համատեղ հայտ են ներկայացրել, որը հաստատվել է Ֆիֆայի գործադիր կոմիտեի 28.04.2026թ-ի նիստին (նիստի արձանագրության հիման վրա պաշտոնական հրապարակումը՝ https://inside.fifa.com/organisation/fifa-council/media-releases/council-increases-record-financial-distribution-member-associations-world-cup-2026):
Առաջնությունը Հայաստանում անցկացնելու համար հիմնական պայման է ՈՒԵՖԱ 4 կատեգորիայի  մարզադաշտ ունենալը։ Նման մարզադաշտների առկայությունը Հայաստանում ՀՀ ԿԳՄՍ նախարարության կողմից նախատեսվել և ամրագրվել է նաև ՀՀ կառավարության 2023 թվականի դեկտեմբերի 7-ի «Հայաստանի Հանրապետության ֆիզիկական կուլտուրայի և սպորտի ոլորտների 2024-2030 թվականների ռազմավարությունը և ռազմավարության գործողությունների պլանը հաստատելու մասին» N 2145 որոշմամբ։ Այսպես, որոշման հավելված N 2-ով հաստատված գործողությունների պլանի մասնավոր նպատակ 2.5-ի գործողություն 6-ով սահմանվել է ՀՀ 3 մարզադաշտերի կառուցման (այդ թվում` 1-ը ազգային) պահանջը: Երեք մարզադաշտերից 2-ը նախատեսվում է կառուցել առնվազն 10000 նստատեղով, իսկ 1-ը՝ ազգայինը, 35000 նստատեղով։ Ազգային մարզադաշտը կառուցվելու է «Ակադեմիական քաղաք» ծրագրի շրջանակներում։ 10000-ոց մարզադաշտերից մեկի համար, երկարատև բանակցությունների և ուսումնասիրությունների արդյունքում, ընտրվել է Վանաձոր քաղաքը, իսկ մյուսի համար՝ Իջևան համայնքի Գետահովիտ բնակավայրը: 
Հարկ է նկատի ունենալ, որ չնայած նրան, որ մարզադաշտերի կառուցման անհրաժեշտությունը ամրագրվել է ռազմավարությամբ 2023թ-ին, սակայն միայն 2025թ-ին է ՈՒԵՖԱ-ն հաստատել է, որ Եվրոպական ասոցիացիաներից աջակցում են Հայաստանում և Վրաստանում առաջնությունն անցկացնելու հայտը, իսկ հայտի բուն հաստատումը տեղի է ունեցել 2026թ-ին: 2025թ-ին նշված նախնական աջակցության մասին տեղեկատվությունը ստանալուց հետո ՀՀ կառավարությունը՝ ի դեմս ՀՀ ԿԳՄՍ նախարարության ձեռնարկել է մարզադաշտերը նախագծողի ընտրության գործընթացը: Երկու մարզադաշտերի համար էլ արդեն ընթանում է նախագծման գործընթացը, որը վստահվել է միջազգային փորձ ունեցող, նման մարզադաշտեր արդեն նախագծած «ՎենյուԷրա Հոլդինգ» ՍՊԸ-ին: Իջևանում մարզադաշտի կառուցման համար ձեռք են բերվել նաև համապատասխան չափանիշներով ընտրված անհրաժեշտ հողամասերը, որոնք զբաղեցված են եղել մասնավոր սեփականություններով՝ թվով 23 սեփականատիրոջ կողմից (ընդհանուր մակերեսը՝ 77521քմ)։ 
Մարզադաշտերը ներկայումս նախագծման փուլում են, հետագայում էլ ենթակա են թե՛ պարզ քաղաքաշինական, թե պետական համալիր փորձաքննությունների, համաձայն Ընկերությունից ստացված առաջարկի՝ շինարարությունը կտևի 24 ամիս։  2029թ-ի ֆուտբոլի աշխարհի երիտասարդական առաջնությունը, համաձայն Ֆիֆայի ներկայացուցիչների կողմից տրամադրած տեղեկատվության, նախնական տեղի կունենա 2029թ-ի սեպտեմբերին: Միաժամանակ, մարզադաշտերը պետք է կառուցվեն, վերակառուցվեն այնպես, որ ստանան ՈՒԵՖԱ 4 կատեգորիա և համաձայն Ֆիֆայի պահանջների այդ հավաստագրումը պետք է անցկացվի  առաջնությունից առնվազն 6 ամիս առաջ, այսինքն 2029թ-ի մարտին, ընդ որում մարզադաշտերը պետք է փորձարկված լինեն, այդ թվում խաղեր անցկացնելու եղանակով: Այս ամենից, ստացվում է, որ ներկայիս դրությամբ առկա է ընդամենը 30 ամիս, որի ընթացքում անհրաժեշտ է վերջնականացնել նախագծանախահաշվային փաստաթղթերի մշակման գործընթացը, ստանալ դրանց պարզ քաղաքաշինական փորձաքննությունը, անցկացնել պետական համալիր փորձաքննությունը, կառուցել և վերակառուցել մարզադաշտերը, ապահովել դրանց անհրաժեշտ կահավորումը և փորձարկել մարզադաշտերը և այս ամենը կատարել այնպես, որ մարզադաշտերը ստանան ՈՒԵՖԱ 4 կատեգորիա հավաստագիր:
Հաշվի առնելով վերոգրյալը՝ նախատեսվում է շինարարական աշխատանքների  կազմակերպման և աշխատանքների նկատմամբ տեխնիկական հսկողության ծառայության գնման պայմանագրերը կնքել «Հրատապ մեկ անձից» գնման ընթացակարգով։ Երկարատև բանակցությունների արդյունքում որոշվել է շինարարական աշխատանքների կազմակերպման համար պայմանագիրը կնքել մարզադաշտերը նախագծող ընկերության հետ: Ընկերության կողմից առաջարկվել է ներկայում արդիական SPS կոմպոզիտային տեռասավորման (SPS Terracing/Decking) տեխնոլոգիայի կիրառումը Իջևանի մարզադաշտի համար, ինչը կրճատում է թե՛ կառուցման ժամանակը, թե՛ վայրում իրականացվող աշխատանքների ծավալները: Տեխնոլոգիայի ընտրության համար Հայաստանի ֆուտբոլի ֆեդերացիան դիմել է նաև ՈՒԵՖԱ՝ խնդրելով տեղեկատվություն տրամադրել Եվրոպայում առկա փորձի մասին: Նախնական ստացած տեղեկատվության համաձայն՝ նման տեխնոլոգիայով տրիբունաներ են կառուցվել Լիվերպուլի «Էնֆիլդ» մարզադաշտում և Էդինբուրգի «Թայնքասլ պարկ» ստադիոնում, որոնք հանձնվել են 2017թ-ին և դեռևս կառուցված տրիբունաների հետ խնդիրներ չեն ծագել: Այնուամենայնիվ, կիրառվելիք տեխնոլոգիան ավելի մանրամասն դեռ պետք է քննարկվի և՛ ՈւԵՖԱ գործընկերների հետ և մեր երկրի ներսում:
Ընկերության կողմից ստացվել է գնային առաջարկ՝ 52,205,606 եվրո գնային առաջարկ (առանց ԱԱՀ-ի, ներմուծման հարկերի և տուրքերի)` հետևյալ բաշխմամբ.
	Բաժին
	Համաձայնեցվածպայմանագրի գինը (եվրո)
	Նյութերի գնի հնարավոր փոփոխության պահուստ (եվրո)

	Բաժին 1 — Վանաձորի մարզադաշտ
	22,550,000
	1,127,500

	Բաժին 2 — Իջևանի մարզադաշտ
	27,169,625
	1,358,481

	ԸՆԴԱՄԵՆԸ
	49,719,625
	2,485,981



Հաշվի առնելով ծրագրի իրականացման սեղմ ժամկետները՝ նախատեսվում է աշխատանքները մեկնարկել նախագծանախահաշվային փաստաթղթերի փուլային մշակմանը զուգահեռ: Նշվածն ենթադրում է, որ ներկայումս պայմանագրի կնքման փուլում պայմանագրի գնի որոշման համար հիմք կարող է հանդիսանալ Ընկերության գնային առաջարկը և դա կհամարվի սկզբնական գին, որից կհաշվարկեն նաև պայմանագրի և որակավորման ապահովումները: Նախագծանախահաշվային փաստաթղթերը ձեռք բերելուց հետո պայմանագրի գինը կարող է վերանայվել, միայն եթե փաստաթղթերով ներկայացված արժեքը լինի ավելի ցածր, քան Ընկերության գնային առաջարկն է: Ընդ որում, պայմանագրի գինը բաղկացած է շինարարական աշխատանքների գնից և Ընկերության գործակալական վճարից: Նախագծով սահմանվում է, որ Ընկերության գործակալական վճարը չպետք է գերազանցի ծավալաթերթով սահմանված արժեքի 12 տոկոսը: Միաժամանակ, ելնելով այն հանգամանքից, որ սահմանվում է գործակալական վճար, նախատեսվում է նախահաշվային արժեքի մեջ շահույթի տոկոսաչափը սահմանել զրո տոկոս:
Ծրագրի իրականացման համար անհրաժեշտ է նաև սահմանել որոշակի պայմաններ՝ կապված գնումների գործընթացի և կնքվելիք պայմանագրում նախատեսվող դրույթների հետ: Հաշվի առնելով ծրագրի կարևորությունը, ժամկետները, ծավալները և պետական գնումների կազմակերպման համար գործող օրենսդրությունը՝ անհրաժեշտություն է առաջացել սահմանելու նաև հետևյալ առանձնահատկություններ:
Այսպես, ելնելով վերը նշված սկզբունքներից և նպատակներից՝ Նախագծով առանձնահատկություններ են սահմանվում պայմանագրի և որակավորման ապահովման չափի մասով: Մասնավորապես, պայմանագրի և որակավորման ապահովման չափը հաշվարկվելու է գնային առաջարկի հիման վրա ձևավորված պայմանագրի գնից 5 տոկոսի չափով:
Նախատեսվում է  առանձնահատկություն հատկացված Կանխավճարի մարման մեխանիզմի մասով, մասնավորապես նախատեսվում է մարումները կատարել պայմանագրի (համաձայնագրի) ընդհանուր գնի նկատմամբ վճարվող գումարի համամասնությամբ։
Համաձայն Նախագծով ամրագրված կարգավորումների՝ նախատեսվում է, որ Ընկերության հետ կնքվելիք աշխատանքների ձեռքբերման գործընթացի կազմակերպման, ներառյալ՝ շինարարական աշխատանքների գնման պայմանագիրը լինելու է գործոնային: 
Նյութերի/ապրանքատեսակների գնորոշման առանձնահատկությունը պայմանավորված է այն ապրանքների համար, որոնց գնի վերաբերյալ տվյալները բացակայում են լիազորված մարմնի պաշտոնական կայքէջում յուրաքանչյուր ամիս հրապարակվող շինարարական նյութերի/ապրանքատեսակների գների վերաբերյալ տեղեկագրերում։ Նման ապրանքների համար Ընկերության կողմից պատվիրատուին կտրամադրվի ՈՒԵՖԱ-ի կողմից ընդունելի ապրանքը ներկայացնող արտադրողների ցանկ, որի հիմքով ընտրված արտադրողի գնային առաջարկն էլ կհամարվի տվյալ ապրանքատեսակի համար կողմնորոշիչ գին։
Ինչ վերաբերում է ավարտական ակտի դիմաց վճարմանը, ապա այս մասով կիրառվում է ավելի խիստ մոտեցում, քան ՀՀ օրենսդրությամբ նախատեսվածը, այն է` պայմանագրի գնի 5 տոկոսի չափով պահված գումարից միայն կեսն է վճարվելու ավարտական ակտը ստորագրվելուց հետո, իսկ մյուս կեսը կվճարվի երաշխիքային սպասարկման ժամկետն ավարտվելուց հետո (ավարտական ակտը ստորագրվելուց հինգ տարի հետո)։
Նախագծով նախատեսվում է նաև նախնական համաձայնություն տալ մարզադաշտերի կառուցման/վերակառուցման համար անհրաժեշտ նախագծանախահաշվային փաստաթղթերի փորձաքննության ծառայության, աշխատանքների ձեռքբերման գործընթացի կազմակերպման, ներառյալ՝ շինարարական աշխատանքների և դրանց նկատմամբ տեխնիկական հսկողության ծառայության ձեռքբերման նպատակով կազմակերպվող գնման գործընթացների հրավերներում գործընթացը հանրային շահի ապահովման նպատակով կազմակերպված լինելու մասին տեղեկություն ներառելուն:
Ծրագիրն անխոչընդոտ իրականացնելու համար կիրառվող գործիքակազմերից է նաև նախատեսված դրույթն առ այն, որ պայմանագրով, ներառյալ շինարարական աշխատանքների հետ կապված ծագող վեճերով իրավունքների պաշտպանությունն իրականացվում է բացառապես վնասի հատուցման եղանակով:
Նախագծով նախատեսվում է նաև լրացում կատարել ՀՀ կառավարության 19.03.2015թ-ի N 596-Ն որոշման մեջ՝ ՈՒԵՖԱ ստանդարտներով ֆուտբոլի մարզադաշտերի կառուցման ճարտարապետաշինարարական նախագծերի քաղաքաշինական պետական համալիր փորձաքննության կարգավորումներ սահմանելու նպատակով, մասնավորապես՝ նշված որոշման N2 հավելվածի 13.2 կետով դպրոցաշինության և մանկապարտեզաշինության ծրագրերի համար սահմանվել է առանձնահատկություն, համաձայն որի՝ ճարտարապետաշինարարական նախագծերի քաղաքաշինական պետական համալիր փորձաքննության եզրակացությունը կարող է տրվել նախքան շրջակա միջավայրի վրա ազդեցության փորձաքննության պետական փորձաքննական եզրակացության տրամադրումը, և Նախագծով նախատեսվում է այդ մոտեցումը կիրառել նաև ՈՒԵՖԱ ստանդարտներով ֆուտբոլի մարզադաշտերի կառուցման ծրագրի համար՝ հաշվի առնելով վերջինի իրագործման անհրաժեշտ սեղմ ժամկետները:
Այսպիսով, առաջարկվող նախագծով առաջարկվում են մի շարք կարգավորումներ, որոնց կիրառմամբ հնարավոր կլինի 2029թ.–ին Հայաստանում անցկացվելիք ֆուտբոլի աշխարհի երիտասարդական առաջնությանն ընդառաջ ՈՒԵՖԱ ստանդարտներով ֆուտբոլի մարզադաշտերի վերակառուցման/կառուցման ծրագրերն իրականացնել պատշաճ կերպով և սահմանված ժամկետներում:

Կարգավորման նպատակը և բնույթը. 
Որոշման նախագծի ընդունմամբ հնարավորություն կստեղծվի սահմանված ժամկետներում և պատշաճ կերպով իրականացնել Վանաձորում ՈՒԵՖԱ ստանդարտներով ֆուտբոլի մարզադաշտի կառուցման/վերակառուցման և Իջևան համայնքի Գետահովիտ բնակավայրի վարչական տարածքում ՈՒԵՖԱ ստանդարտներով ֆուտբոլի մարզադաշտի կառուցման ծրագիրը։

          Նախագծի մշակման գործընթացում ներգրավված ինստիտուտները և անձինք.
ՀՀ կրթության, գիտության, մշակույթի և սպորտի նախարարության մասնագետները: 
 Իրավական ակտի կիրարկման դեպքում ակնկալվող արդյունքը. 
Որոշման ընդունման արդյունքում հնարավոր կլինի հրատապ կարգով մեկնարկել և պատշաճ կերպով ու սահմանված ժամկետներում իրականացնել Վանաձորում ՈՒԵՖԱ ստանդարտներով ֆուտբոլի մարզադաշտի կառուցման/վերակառուցման և Իջևան համայնքի Գետահովիտ բնակավայրի վարչական տարածքում ՈՒԵՖԱ ստանդարտներով ֆուտբոլի մարզադաշտի կառուցման ծրագիրը՝ երաշխավորելով ծրագրի ավարտը մինչև 2029 թվականի հունվարը՝ Հայաստանում  կայանալիք ֆուտբոլի աշխարհի 2029 թ. երիտասարդական առաջնությանն ընդառաջ:

Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.
«Վանաձորում ՈՒԵՖԱ ստանդարտներով ֆուտբոլի մարզադաշտի կառուցման/վերակառուցման և Իջևան համայնքի Գետահովիտ բնակավայրի վարչական տարածքում ՈՒԵՖԱ ստանդարտներով ֆուտբոլի մարզադաշտի կառուցման աշխատանքների ձեռքբերման գործընթացի կազմակերպման, ներառյալ՝ շինարարական աշխատանքների և դրանց նկատմամբ տեխնիկական հսկողության ծառայության գնման պահանջը անհետաձգելի համարելու և այդ նպատակով գնման գործընթացը «Հրատապ մեկ անձից» գնման ընթացակարգով կազմակերպելու, գնման գործընթացների հրավերներում գնման գործընթացները հանրային շահի ապահովման նպատակով կազմակերպված լինելու մասին տեղեկություն ներառելուն նախնական համաձայնություն տալու, գնման գործընթացների կազմակերպման առանձնահատկություններ սահմանելու, ինչպես նաև Հայաստանի Հանրապետության կառավարության 2015 թվականի մարտի 19-ի N 596-Ն որոշման մեջ  լրացում կատարելու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի առաջանում։ 
Ծախսերը կատարվելու են ՀՀ պետական բյուջեի 1163 ծրագրի 32006 միջոցառման շրջանակներում (2026թ-ին պետական բյուջեում պետք է նախատեսվի հատկացում շուրջ 3.3 մլրդ ՀՀ դրամի չափով, իսկ 2027-2029թթ ՄԺԾ ծրագրով համապատասխան տողով գումարը նախատեսված է)։
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.

Նախագիծը բխում է ՀՀ կառավարության 18.11.2021թ. N 1902-Լ որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրի.
· 49-րդ կետի 49.3-րդ ենթակետից՝ «Մարզական նշանակության կառույցների կառուցում և վերանորոգում»:
Նախագիծը բխում է նաև ՀՀ կառավարության 2023 թվականի դեկտեմբերի 7-ի «Հայաստանի Հանրապետության ֆիզիկական կուլտուրայի և սպորտի ոլորտների 2024-2030 թվականների ռազմավարությունը և ռազմավարության գործողությունների պլանը հաստատելու մասին» N 2145 որոշման հավելված N 2-ով հաստատված գործողությունների պլանի մասնավոր նպատակ 2.5-ի գործողություն 6-ից, այն է՝ ՀՀ 3 մարզադաշտերի կառուցում, այդ թվում 1-ը ազգային։

Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:
2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:

Այլ տեղեկություններ.
Չկան:



